इस जतनै च जिनें कवियै गी पढ़ियै मिगी तसल्ली नईं होई उनेईं में इस चर्चा च शामल नईं कीता। औं जाननां जे मतियां सारियां ऐसियां कवतां, जड़ियां मेरे दिक्खने सुनने च नईं आइयैं, इस चर्चा थमां बाहर रेई जानियां न। होई सकदा ऐ उन्दा कलात्मक गुआड़ ते मिठास इनें कवताएं कोला सक्खर होऐ जिनेंगी पढ़ने दा मौका मिगी थोई सकेया ऐ। एदे च बी खसारा मिगी गै, जिसने उनेंगी पढ़ेया नईं। ए बी होई सकदा ऐ जे केइयें दी असली सुन्दरता गी में भलेयां पनछानी नईं सकेयां होआं—ओदे च बी त्रुटी मेरी गै। कवता दी रचना ते ओदी परख-पड़ताल करना दौनें दी बुनियाद ‘प्यार’ होन्दी ऐ। ते औं माफी मंगी लैंग जे मेरा ए प्यार, इत्थें बैठे दे केइयें सज्जनें दे तत्सम्बन्धी प्यरा कन्ने मेल नईं खा। की जे इस ‘प्यारा’ ने अपने आस्तै थोड़ियां गै कवतां ताली लेइयां न, बाकी नईं।